Rimas Jonas Jankūnas

Rimas Jonas Jankūnas (g. 1967 m. gruodžio 26 d. Kaune) – Lietuvos sveikatos mokslų universiteto lektorius, farmakologas, VšĮ Sveikatos teisės institutas direktorius,  išgarsėjęs 2021 m. dėl oponavimo COVID-19 pandemijos valdymo priemonėms ir pasisakymais prieš visuotinį vakcinavimą.

Išsilavinimas 
2002 m. birželio 14 d. gavo daktaro laipsnį, Lietuvos sveikatos mokslų universitete apsigynęs disertaciją "Chlorido išsiskyrimo su šlapimu ir jo ryšio su kraujospūdžiu ypatybės: lyties ir amžiaus įtaka".

Profesinė veikla 
2003 – 2012 m. dirbo Valstybinės vaistų kontrolės tarnyboje (su pertraukom).

2009 m. balandžio 21 d. dalyvavo konferencijoje "Reguliaciniai klausimai Centrinėje ir Rytų Europoje" Budapešte, kur skaitė pranešimą "Vaistų pateikimas į Lietuvos rinką".

2010 – 2022 m. dirba Lietuvos sveikatos mokslų universiteto lektoriumi.

2021 m. liepos 26 d. tapo VšĮ "Sveikatos teisės institutas" direktoriumi. Ši organizacija buvo įsteigta Nacionalinio susivienijimo kandidato į Trakų merus Ramūno Aušroto bei Seimo narės Agnės Širinskienės patarėjos Kristinos Zamarytės-Sakavičienės.

Nuo 2021 m. balandžio 11 d. Youtube kanale "Sveikatos teisės institutas (STI)" veda laidą "Rimo žinios".

2021 m. rugsėjo 15 d. kartu su Aurelijumi Veryga skaitė pranešimą LVŽS partijos "šešėlinės vyriausybės" VIII posėdyje, pirmininkaujant Ramūnui Karbauskiui.

2021 m. rugsėjo 23 d. skaitė pranešimą demokratų frakcijos "Vardan Lietuvos" posėdyje Seime.

Kita veikla 
R. J. Jankūnas yra maratonų bėgikas ir duatlonų dalyvis, dažnai būna savo amžiaus grupės nugalėtojas.

Mokslinės publikacijos 

 Jakimavicius M, Sveikata A, Vainauskas P, Jankūnas R, Mikucionyte L, Sapoliene A, Smigelskas K. Analysis of antidepressant prescribing tendencies in Lithuania in 2003-2004. Medicina (Kaunas). 2007;43(5):412-8. PMID: 17563418.
 Stakišaitis D, Dudėnienė G, Jankūnas RJ, Graželienė G, Didžiapetrienė J, Pundzienė B. Cisplatin increases urinary sodium excretion in rats: gender-related differences. Medicina. 2010; 46(1):45. https://doi.org/10.3390/medicina46010008
 Stakišaitis D, Zamarytė-Sakavičienė K, Lesauskaitė V, Jankūnas RJ. Off-Label Use of Antipsychotic Agents in Dementia: Evidence for the Revision of the Reimbursement Policy. Therapeutic Innovation & Regulatory Science. 2019;53(4):549-553. doi:10.1177/2168479018795857
 Jankūnas, R., Rinkūnienė, D. & Stakišaitis, D. Over-Prescription of the Imidazoline Receptor Agonists: Evidence for Restriction of the Therapeutic Indication. Ther Innov Regul Sci 56, 859–866 (2022). https://doi.org/10.1007/s43441-022-00434-9

Videografija 

 Dokumentika "Aš esu MES - Išlikti žmogumi" (2021 m. gruodžio 5 d.)
 Dokumentika "MES - STI" (2021 m. gruodžio 23 d.)

Kontraversijos 
2007 m. liepos 19 d. Valstybinės vaistų kontrolės tarnybos (VVKT) sudaryta Tarnybinių nusižengimų tyrimo komisija nustatė, kad Jankūnas 2007 m. liepos 12 d. laikinai eidamas VVKT viršininko pareigas, neaptaręs savo pozicijos su Sveikatos apsaugos ministerija, neturėdamas tam įgaliojimų, parengė, pasirašė ir išsiuntė Europos Komisijai raštą, kuriame nurodė, kad panaikinamas rinkodaros teisės pažymėjimo vaistui "Grasalva" galiojimas. Tai jis darė tyčia, žinodamas apie egzistuojantį Lietuvos ir Europos komisijos nesutarimą dėl šio vaisto registravimo. Remdamasi Komisijos išvadomis dėl netinkamai vykdytų pareigų, VVKT viršininkė Jankūną atleido. Vėliau teismas Jankūną grąžino į darbą.

2009 m. sausio 27 d. Jankūnas, pavaduodamas į komandiruotę išvykusį laikinąjį VVKT viršininką Mindaugą Būtą, pasirašė įsakymą, kuriuo pakeitė tarnybos struktūrą. Jankūno raštu buvo įsteigta nauja vyriausiojo specialisto – atstovo spaudai – pareigybė ir tą pačią dieną į šias pareigas buvo priimta buvusi Seimo narė, Darbo partijos narė Ramunė Visockytė. Jankūnas šiai darbuotojai iš karto paskyrė didžiausią, koks įmanomas pagal įstatymą, priedą. Vėliau teismas panaikino Jankūnui skirtą tarnybinę nuobaudą, nes ji nebuvo suderinta su profesine sąjunga.

2021 m. rudenį (COVID-19 pandemijos metu) jo vadovaujama įstaiga neteisėtai rinko gyventojų sveikatos duomenis (vardą, pavardę, telefoną, el. paštą, gydytojo vardą ir pavardę), taip pažeisdama Bendrąjį duomenų apsaugos reglamentą (BDAR), už ką Valstybinė duomenų apsaugos inspekcija 2022 m. birželio 21 d. skyrė 400€ dydžio administracinę baudą.

2021 m. lapkričio 4 d. Jankūnas YouTube kanalo "Kitaip TV" žiūrovams leido suprasti, kad Lietuvos statistikos departamento skelbiamuose atviruose pandemijos duomenyse jis rado keturis jaunuolius, kurie mirė, nes neseniai pasiskiepijo nuo COVID-19. Ši klaidinanti informacija buvo greitai paneigta, nes mirtys su vakcina neturėjo nieko bendro (vieno jaunuolio mirtis – savižudybė, dviejų – traumos po sužalojimų visame kūne, ketvirtas mirė nuo sunkios neurologinės ligos, kuria sirgo trejus metus). Jankūno pasisakymas tapo pretekstu kilti dezinformacijos ir panikos bangai – buvo tvirtinama, esą pasiskiepiję mirė beveik 4 tūkstančiai gyventojų. Tačiau Jankūno nagrinėtame duomenų rinkinyje buvo nuo visų įmanomų priežasčių mirę gyventojai, o Lietuvoje nebuvo žinomas nei vienas atvejis, kuomet asmuo mirtų nuo COVID-19 vakcinos.

2021 m. rugpjūčio 30 d. interviu LNK R. Jankūnas teigė, kad "Sveikiems vaikams ir jauniems žmonėms iki 40 metų amžiaus vakcinacijos net nereikia svarstyti". Lietuvos statistikos departamento duomenimis po metų dėl COVID-19 jau buvo mirę 219 tokio amžiaus jaunų žmonių (iš jų 80% nei karto neskiepyti).

2022 m. vasario 24 d. publikacijoje (ir viešose pasisakymuose pandemijos metu) teigė, kad COVID-19 liga visiškai nėra pavojinga 12–15 metų amžiaus vaikams; taip pat, kad Pfizer/BioNTech vakcina "Comirnaty" tokio amžiaus paaugliams naudojama be reikalo. Ši pozicija prieštarauja Europos vaistų agentūros ir SAM rekomendacijoms, tuo metu, kai Lietuvoje nuo COVID-19 yra mirę mažiausiai 6 vaikai, užsikrėtę mažiausiai 220 tūkst., o ligos ilgalaikės ligos pasekmės dar nėra žinomos.

2022 m. gruodžio 22 d. Jankūnas suklaidino daug žmonių, savo Facebook paskyroje paskelbęs dviejų metų senumo LRT straipsnį apie Lietuvoje išaugusį perteklinį mirtingumą, taip sukėlęs didelę klaidinančios informacijos pasidalinimų grandinę. Statistikos departamentas paskelbė paneigimą, LRT ištyrė pasidalinimų grandinę.

Šaltiniai